จัดหนักไม่เคลม3ปีคืนเบี้ย30%
ประกันชีวิตโหมโรงปั๊มยอดซื้อเบี้ย1ล้านได้ทัวร์อังกฤษ
19 ส.ค. 2554

ประกันชีวิตโหมโรงปั๊มยอดซื้อเบี้ย1ล้านได้ทัวร์อังกฤษ
ประกันชีวิตโหมโปรโมชันแรงจ่ายเบี้ย 1 ล้านบาทรับแพ็กเกจทัวร์อังกฤษ คืนเบี้ย 30% หากไม่เคลม 3 ปี 
นายสมโพชน์ เกียรติไกรวัล รองกรรมการ ผู้จัดการอาวุโสฝ่ายตัวแทนประกันชีวิต บริษัท โตเกียวมารีนประกันชีวิต (ประเทศไทย) เปิดเผยว่า ตัวแทนได้นำแบบประกันกลุ่มบำนาญที่มีให้เลือกหลายแบบมาให้บริการในงานมันนี่ เอ็กซ์โป โดยประชาชนที่แวะมาที่บูธของบริษัทจะได้รับกรมธรรม์คุ้มครองอุบัติเหตุหรือพีเอฟรี และหากซื้อประกันในงาน ชำระเบี้ย 2 แสนบาทขึ้นไป จะได้ร่วมเดินทางท่องเที่ยวฮ่องกง หรือ พม่า 1 ที่นั่ง หากจ่ายเบี้ย 4 แสนบาท จะได้ไปหุบเขาอวตาร จางเจี่ยเจี้ย ประเทศจีน 1 ที่นั่ง จ่ายเบี้ย 6 แสนบาทขึ้นไป จะได้ไปอิสตันบูล ตุรกี และถ้าชำระเบี้ย 1 ล้านบาทขึ้นไป จะได้ไปชมฟุตบอลอังกฤษ
นายนริศ อจละนันท์ ผู้ช่วยกรรมการผู้จัดการ บริษัท เมืองไทยประกันชีวิต กล่าวว่า บริษัทเปิดตัวแบบประกันอินคัม โพรเทคเตอร์ มีแผนคุ้มครองให้เลือก 3 แผน ชำระเบี้ย 10 ปี เหมาะสำหรับผู้ที่ต้องการความอุ่นใจในยามที่ต้องนอนพักรักษาตัวในโรงพยาบาล โดยจุดเด่นอยู่ที่ลูกค้าจะได้รับเงินคืน 30% ของเบี้ยประกันภัยรวมในทุกรอบ 3 ปี และเปิดตัวประกันอุบัติเหตุส่วนบุคคลพีเอ รีเทิร์น โบนัส เป็นประกันที่คุ้มครองปีต่อปี โดยจุดเด่นอยู่ที่ถ้าไม่เคยเคลมเลยตลอด 3 ปี จะได้รับผลประโยชน์ 30% ของเบี้ยประกันภัยรับรวมทุกๆ 3 ปี
นายโชติพัฒน์ พีชานนท์ ประธานกรรมการบริหาร อาคเนย์ กลุ่มธุรกิจประกันและการเงิน เปิดเผยว่า บริษัท อาคเนย์ประกันชีวิต ได้เสนอแบบประกันใหม่ คือ เพอร์เฟค 65/10 ที่มีเงินคืนตลอดสัญญา 650% และแบบพริวิเลจ 10/2 โดยมีจุดเด่นอยู่ที่จ่ายเบี้ย 2 ปี มีเงินคืนปีละ 5% ตลอด 10 ปี 
ขณะที่อาคเนย์ประกันภัยได้นำเสนอแบบประกันภัยรถยนต์แพลทินัม 3 พลัส ที่ให้ความคุ้มครองซ่อมรถประกันกรณีรถชนรถ 1 แสนบาทต่อครั้ง และคุ้มครองซ่อมรถคู่กรณี 2 ล้านบาทต่อครั้ง เบี้ยประกันภัย 6,500 บาท
ผู้ที่ซื้อกรมธรรม์ประกันชีวิตแบบใดก็ได้ภายในงานในวงเงินเบี้ยประกันภัย 3 หมื่นบาทรับร่ม 1 คันฟรี สำหรับผู้ที่ซื้อกรมธรรม์ประกันชีวิตในวงเงินเบี้ยประกันภัย 3 หมื่นบาทขึ้นไปรับเพิ่มแสตมป์พิเศษชุด 8 เทพเจ้าโป๊ยเซียน 
สำหรับบริษัท เอไอเอ ประเทศไทย แจกนาฬิกาหมากรุก 1 เรือนสำหรับลูกค้าที่จ่ายเบี้ย 1 แสนบาทขึ้นไป